અમદાવાદ: બે દિવસમાં જ સેન્સેક્સમાં 977 પોઇન્ટનું અને રોકાણકારોની મૂડીમાં રૂ. 4.14 લાખ કરોડનું ધોવાણ નોંધાયું છે. આજના ઘટાડાની ચાલમાં સેન્સેક્સે 509.04 પોઇન્ટનો કડાકો નોંધાવી 37413.13 પોઇન્ટની નીચી સપાટી નોંધાવી છે. જ્યારે નિફ્ટી 11300ની સાયકોલોજિકલ તેમજ ટેકનિકલ ટેકાની સપાટી પણ ગુમાવી 150.60 ઘટી 11287.50 પોઇન્ટ બંધ રહ્યો હતો. જેના કારણે માર્કેટ સેન્ટિમેન્ટ ઓર ખરડાયું છે. આજના કડાકામાં વિદેશી નાણાકીય સંસ્થાઓની રૂ. 1454.36 કરોડની જંગી વેચવાલીએ પણ મોટો ભાગ ભજવ્યો હતો. સેન્સેક્સની આગેવીની હેઠળ તમામ સેક્ટોરલ્સમાં 1-2.5 ટકા સુધીના ગાબડાં નોંધાયા હતા. જ્યારે સ્મોલકેપ 1.37 ટકા અને મિડકેપ ઇન્ડેક્સ 1.36 ટકા ઘટ્યા હતા. જે દર્શાવે છે કે માર્કેટમાં સામાન્ય રોકાણકારોનું માનસ પણ મંદી તરફી બની રહ્યું છે.